**POVODOM GODIŠNJICE PROSVJEDA ZA KURIKULARNU REFORMU  
Ministarstvo ne čuje učitelje i ranjive skupine**

U ovoj školskoj godini obrazovanje se našlo u dvije izvanredne situacije, štrajk obrazovnih radnika i radnica te koronakriza. U oba slučaja, **Ministarstvo znanosti i obrazovanja nije preuzelo punu odgovornost za funkcioniranje sustava**.  Nejasnom komunikacijom o otvaranju škola, oglušivanjem na zabrinutosti i potrebe učitelja te prebacivanjem odgovornosti na roditelje, Ministarstvo je propustilo učvrstiti povjerenje u obrazovni sustav.

Problemi u obrazovanju koji su se jasno pokazali i u vremenu krize, proizlaze iz činjenice da i dalje nema cjelovite reforme obrazovnog sustava za koju su se građani i građanke zalagali na prosvjedima 2016. i 2017. godine. I dalje **nema odgovora na izazove neujednačenosti infrastrukturnog standarda škola, osiguranja jednosmjenske nastave, produženog boravka, obroka, pomoćnika u nastavi, nejednakog pristupa i osiguranja kvalitete obrazovanja za sve.** Rezultati obrazovanja u Hrvatskoj i dalje su ispod prosjeka Europske unije, osobito u ranom i predškolskom obrazovanju, cjeloživotnom učenju i relevantnosti strukovnog obrazovanja.

***Škola za život* pogrešno se predstavljala kao reforma sustava,** dok je u stvarnosti donijela promjenu kurikuluma i opremanje povezano sa prelaskom na više korištenja digitalnih sadržaja u nastavi. To nije dovoljno i ne može odgovoriti na izazove i napraviti snažnije pomake prema dostupnom, prilagodljivom i kvalitetnom obrazovanju na svim razinama. U praksi je ovakav pristup kreirao otpor odgojno - obrazovnih radnika zbog manjka informacija i maćehinskog odnosa države prema njima i njihovom radu. Škola za život također je propustila odgovoriti na nisku kompetenciju djece i mladih u građanskoj, medijskoj i političkoj pismenosti te **Građanski odgoj i obrazovanje i dalje nije uveden sustavno i kvalitetno u škole**.

Nastava na daljinu je očekivano bila izazovna i jasno je ukazala na neprilagodljivost sustava. Iako se u početku Ministarstvo dobro snašlo i brzo poduzelo kvalitetne poteze i mjere, već u prvim tjednima vidjelo se kako će teret prilagodbe preuzeti nastavnici i nastavnice, kojima nije osigurana edukacija i dodatna sredstva za rad za školu na daljinu, a materijalna prava za koja su se u studenom izborili najdužim štrajkom u povijesti dovedena su u pitanje. **Sustav je i kroz nastavu na daljinu** [**pokazao**](http://goo.hr/zasto-su-neka-djeca-ostavljena-na-pristojnoj-udaljenosti/) **da ne prepoznaje i ne štiti najranjivije skupine djece, niti za njih može osigurati jednake šanse.**

**GOOD incijativa stoga poziva obrazovne vlasti da sada, na kraju mandata, imaju sluha za one koji su napotrebitiji u našem društvu, da olakšaju završetak ove teške godine i učenicima i njihovim roditeljima i odgojno - obrazovnim radnicima te da komuniciraju jasne i nedvosmislene poruke obrazovnim radnicima i radnicama te učenicima i učenicama.** Također, poziva i  sve političke stranke da u svojim predizbornim programima kao prioritet postave obrazovanje i zauzmu se za provedbu reforme koja će uvažiti sve, a ne samo neke učenike. Provedba reformetreba se  izvoditi u suradnji s odgojno - obrazovnim radnicima te brinuti o socijalnom i emotivnom razvoju djece, razvijati toliko nužne građanske kompetencije djece i mladih te cijeniti odgojno - obrazovne radnike kao jedne od najvažnijih za razvoj našeg društva.

**GOOD inicijativa i ove godine povodom obilježavanja godišnjice prosvjeda “Hrvatska može bolje”** organizira konferenciju “Obrazovanje u fokusu”. Zbog situacije uzrokovane koronakrizom konferencija će se održati online, a prvi panel “[Obrazovanje u doba krize](https://www.facebook.com/events/560074368017169/?active_tab=discussion)” možete pratiti na [Zoom](https://l.facebook.com/l.php?u=https%3A%2F%2Fus02web.zoom.us%2Fj%2F85280935406%3Ffbclid%3DIwAR2z-AKlB3iyjtzQhcRRdpPRkr0cJiwaJaYZXar3aMRaG0PKiv2zKSWDs6A&h=AT0j5CSM-m4TtVgTobimFYBcuNMDUGQpVsGbhTBzTZXZGunW6X5e000SspLKStisG6fn5OVKzXAl1HcS5Ywh418vpVLbpOzxdxk6wi9d5vWG8Td33h99rSxj3nLeG2l3fg)-u i putem profila GOOD inicijative na društvenim mrežama [Facebook](https://www.facebook.com/gradjanskiodgoj/) i [Youtube](https://www.youtube.com/channel/UCBOYmovFG_LfpNC3pl6FrDg/featured).

Za sve dodatne informacije slobodno nas kontaktirajte na [info@goo.hr](mailto:info@goo.hr) ili:

Eli Pijaca Plavšić  [[epijaca@fso.hr](mailto:epijaca@fso.hr), 091 251 7750]

Tina Đaković [[tina.djakovic@kucaljudskihprava.hr](mailto:tina.djakovic@kucaljudskihprava.hr), 091 3377742].